# Pandora (orbitālā observatorija)

|  |
| --- |
| *Pandora* |
|  *Pandora* mākslinieka skatījumā |
| KA veids | astrofizikas orbitālā observatorija |
| Organizācija: | *NASA*,  ASV |
| Operators | Arizonas universitāte,  ASV |
| Izgatavotāji | *Blue Canyon Technologies*, Lorensa Livermoras nacionālā laboratorija,  ASV |
| Bāzes platforma | *Saturn-200* |
| Starts | 11.01.2026. 13:44:50 *UTC* |
| Starta vieta | Vandenberga Kosmosa spēku bāze *SLC-4E*  ASV |
| Nesējraķete | *Falcon 9 Block 5*,  ASV |
| Palaists kopā ar | 3 × *Hawk 13*, 2 × *ICEYE X*, *Umbra-12*, 2 × *Acadia*, *HyMS*, 10 × *AETHER*, 8 × *MINAS* (*Lemur-2*), *Hydra-2*, *SPARCS*, *Flamingo 1*, *CarbSAR IOD*, *BlackCAT*, *Dcubed-1/Araqys-D1*, 2 × *Tomorrow S*, 4 × *Connecta IoT*. |
| NSSDC ID | 2026-004L  |
| SCN | 67373 |
| Tīmekļa vietne |  |
| Enerģija | saules baterijas, |
| Orbītas elementi |
| Centr. ķermenis | Zeme |
| Orbītas veids | SSO |
| Apogejs | ~ 600 km |

*Pandora* pēc testa pārbaudēm
Pandora ir ASV Nacionālās aeronautikas un kosmosa administrācijas (*NASA*) maza orbitālā observatorija, lai pētītu tranzīta citplanētu (citplanētas, kuras var novērot, šķērsojot savas zvaigznes) atmosfēru. Kosmiskais aparāts palīdzēs arī identificēt citplanētas, kas ir piemērotas padziļinātiem atmosfēras pētījumiem, izmantojot jaudīgākus kosmiskos teleskopus.
Tā ietilpst *NASA* mazās klases *Pioneers* programmā. Kosmiskais aparāts solārsinhronā orbītā tika palaists 2026. gada 11. janvārī.

Derīgo kravu izstrādāja Lorensa Livermoras nacionālā laboratorija un tās partneri. Kosmiskā aparāta bāzes platformu piegādāja *RTX Corporation* meitas uzņēmums *Blue Canyon Technologies*, kas veica arī kopējo montāžu, integrāciju un vides testēšanu. *NASA* Godarda Kosmosa lidojumu centrs nodrošināja infrasarkano detektoru un detektora elektroniku. Arizonas Universitāte ir atbildīga par misijas darbību un kosmiskā aparāta vadību, bet *NASA* Eimsa pētniecības centrs nodrošina datu apstrādi, arhivēšanu un izplatīšanu.

## Uzbūve

Kosmiskais aparāts ar masu 325 kg veidots uz platformas *Saturn-200* bāzes. Elektroenerģiju tam nodrošina viens saules bateriju panelis.

Uz platformas ir uzmontēts alumīnija Kasagrēna teleskops ar 45 cm apertūru un ārējo deflektoru, kas samazina izkliedēto gaismu. Staru sadalīšanas spogulis sadala ienākošo gaismu divos kanālos, ļaujot vienlaikus veikt fotometriskos un spektroskopiskos novērojumus. Redzamās gaismas kanāls darbojas aptuveni 0,38 — 0,75 mikrometru viļņu garuma diapazonā un tiek izmantots, lai novērotu zvaigžņu spožuma izmaiņas. Tuvais infrasarkanais kanāls aptver aptuveni 0,87 līdz 1,63 mikrometrus un ir paredzēts tranzīta spektroskopijai. Tuvais infrasarkanais detektors ir *Teledyne HAWAII-2RG* sensors, kas sākotnēji tika ražots kā rezerves daļa Džeimsa Veba kosmiskā teleskopa *NIRCam* instrumentam. Lai nodrošinātu mērījumu stabilitāti, detektors tiek atdzesēts līdz temperatūrai zem 110 K (−163 °C), izmantojot kriogēnisko dzesētāju un siltuma kontroles sistēmu.

## Lidojuma gaita

*Pandora* tika palaista 2026. gada 11. janvārī 13:44:50 *UTC* ar nesējraķeti *Falcon 9 Block 5* no Vandenberga Kosmosa spēku bāzes starta laukuma *SLC-4E*. Reizē ar to tika palaistas orbitālās observatorijas *SPARCS*, *BlackCAT* un vēl 37 kosmiskie aparāti. Raķetes pirmā pakāpe *1097*, kas bija jau lidojusi 4 reizes, nosēdās nolaišanās laukumā *Landing Zone 4* Vandenbergā.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Pandora.
* Pandora NASA (angliski)
* Pandora, a keen-eyed satellite built to study exoplanets, takes flight Daniel Stoltem, The University of Arizona, 2026-01-13
* Pandora Gunter Dirk Krebs (angliski)